ไอโฟนจะเป็น Nokia เฟซบุ๊กจะเป็น Hi5
ทุกคนเคยคิด หลายคนเคยแช่ง ในที่สุดไอโฟนจะดับ ไม่ต่างอะไรจาก Nokia เฟซบุ๊กจะไม่มีใครใช้ เหมือน Hi5 เวลาผ่านไปหลายปี สิ่งเหล่านั้นไม่มีทีท่าว่าจะเกิดขึ้น อะไรที่ทำให้ ไอโฟนไม่เป็น Nokia เฟซบุ๊กไม่เป็น Hi5 ลงทุนแมนจะเล่าให้ฟัง
21 ม.ค. 2563

ไอโฟนจะเป็น Nokia เฟซบุ๊กจะเป็น Hi5 /โดย ลงทุนแมน
ทุกคนเคยคิด หลายคนเคยแช่ง
ในที่สุดไอโฟนจะดับ ไม่ต่างอะไรจาก Nokia
เฟซบุ๊กจะไม่มีใครใช้ เหมือน Hi5
เวลาผ่านไปหลายปี
สิ่งเหล่านั้นไม่มีทีท่าว่าจะเกิดขึ้น
อะไรที่ทำให้
ไอโฟนไม่เป็น Nokia เฟซบุ๊กไม่เป็น Hi5
ลงทุนแมนจะเล่าให้ฟัง
╔═══════════╗
ไม่พลาดวิดีโอสาระน่ารู้จาก ลงทุนแมน 
กดติดตามที่ 
╚═══════════╝
ในตอนนี้มีลูกค้า 2,800 ล้านบัญชี ที่ใช้บริการอย่างน้อยหนึ่งอย่างจากบริษัทเฟซบุ๊ก
แต่เมื่อย้อนกลับไปจุดพีกของ Hi5 เคยมีผู้ใช้งานสูงสุดเพียง 50 ล้านบัญชี
สิ่งสำคัญที่ต่างกันของ 2 บริษัทนี้ก็คือ
ในตอนนั้น Hi5 ยังอยู่ในจุดเริ่มต้นของตลาด Social Network ที่ยังหาผู้ชนะไม่ได้
แต่ในวันนี้เฟซบุ๊ก ได้ครอบครองตลาด Social Network ของโลกอย่างสมบูรณ์
จำนวนบัญชีที่เฟซบุ๊กครอบครองคิดเป็น 1 ใน 3 ของประชากรโลก
ถ้าถามว่าเฟซบุ๊กมีโอกาสหายไปเหมือน Hi5 หรือไม่
ก็คงต้องตอบว่ามี แต่ไม่ใช่ในเร็วๆ นี้
เพราะจุดสำคัญของเฟซบุ๊กก็คือ การมี Network Barrier ที่ทำให้คนเข้ามาใหม่แข่งขันได้ลำบาก
สิ่งนั้นคือ ระบบเพื่อน
ถ้าเรามีแพลตฟอร์มใหม่ เราต้องไปนั่งขอ add friend ใหม่
นั่นแปลว่าถ้าเรามีเพื่อนในนั้นน้อย เราก็คงไม่อยากใช้แพลตฟอร์มนั้นติดต่อกับเพื่อน..
ถ้าจะมีสิ่งใดมาแทนเฟซบุ๊ก ก็คงต้องเป็นการนำเสนอข่าวสาร เรื่องราวของเพื่อนในรูปแบบใหม่ที่ดีกว่า เหนือกว่าเดิมมากๆ
เพราะถ้าเหมือนเดิม หรือดีกว่าเดิมเล็กน้อย.. ก็คงไม่มีใครอยาก switch ไปใช้ของใหม่
ถึงบริษัทนั้นทำได้ดีกว่าเดิม เฟซบุ๊กก็จะสามารถทำเลียนแบบได้เร็วกว่าที่บริษัทนั้นจะหาผู้ใช้งานได้เท่าเฟซบุ๊ก เหมือนที่เคยเกิดขึ้นกับ Snapchat
สำหรับ TikTok อาจเป็นแพลตฟอร์มแย่งเวลาจากเฟซบุ๊ก สำหรับเด็กถึงวัยรุ่นได้
เพราะ TikTok เป็นคลิปวิดีโอสั้น ซึ่งเหมาะกับเด็กที่ไม่ชอบอ่านอะไรยาวๆ ชอบดูวิดีโอเคลื่อนไหว
แต่เมื่อพวกเขาโตขึ้นมา
และต้องการเสพข่าวสารข้อมูลแบบรวดเร็ว
การนั่งดูวิดีโอเพื่อเข้าใจในแต่ละเรื่องหลายนาที จะยังสู้การอ่านไม่ได้
เพราะการอ่าน ก็คือ การอ่าน
การรับรู้ข้อมูลจำนวนมากๆ ได้อย่างรวดเร็วที่สุด ก็ยังเป็นการอ่าน ไม่ใช่วิดีโอ..
และนั่นก็เป็นสาเหตุให้ข่าว หรือ บทความ ที่เป็นตัวอักษร ยังไม่ได้หายไปไหน และยังเป็นเนื้อหาหลักของข่าวสารในปัจจุบันอยู่ดี
ถึงแม้วิดีโอจาก TikTok หรือ YouTube จะมาแรงเพียงใด
ก็ยังแย่งการอ่านจากเฟซบุ๊กไปได้ยาก
สำหรับ Twitter เป็นข้อความสั้น ซึ่งเหมาะกับข่าวที่รวดเร็วฉับไว แต่ข้อเสียของ Twitter ก็คือการขาดเนื้อหาเชิงลึก ซึ่งก็น่าจะมาทดแทนเฟซบุ๊กไม่ได้
และถ้าพูดถึงไอโฟนจะเป็น Nokia หรือไม่
ในตอนนี้ไอโฟน ก็ข้ามเลยจุดที่ Nokia เคยเป็น มาไกลแล้วเช่นกัน
Nokia ไม่เคยมีระบบ Ecosystem ที่ครบวงจรแบบ Apple มาก่อน
Apple มีทั้ง เครื่อง PC โน้ตบุ๊ก แท็บเล็ต นาฬิกา ไปจนถึง ผลิตภัณฑ์ยอดฮิตล่าสุดคือ หูฟังไร้สาย
Nokia ไม่เคยมาถึงจุดนี้..
จุดที่ทุกอย่างเสริมซึ่งกันและกัน และทำให้ผู้ใช้งานที่อยู่ใน Ecosystem คุ้นเคย และออกจากระบบได้ยาก
ถ้าเราคิดว่า Apple คือ ไอโฟน เราอาจจะคิดผิด
จุดสำคัญของ Apple ก็คือ ความรู้สึกทุกอย่างที่อยู่ใน OS ของ Apple
ไม่ว่าอุปกรณ์ที่เราใช้จะเปลี่ยนจากสมาร์ตโฟน ไปเป็นแว่นตา รถยนต์ ทีวี
ถ้า Apple เอา OS ไปใส่ มันก็เหมือน Apple ย้ายไอโฟนเข้าไปในสิ่งนั้น
เราจะได้เห็น รถยนต์ ทีวี แว่นตา ที่ติดตั้ง OS ของ Apple และเล่นแอปต่างๆ ได้เหมือนในไอโฟน
และเช่นกัน เมื่อคนคุ้นเคย ก็คงไม่อยากออกไปใช้ของใหม่ ถ้าสิ่งนั้นไม่ได้ดีกว่ามากๆ
ซึ่งก็เป็นสาเหตุ สมาร์ตโฟน Android ดึงผู้ใช้งานไอโฟนออกไปได้เพียงเล็กน้อย แม้ว่าโดยเฉลี่ยแล้วสมาร์ตโฟน Android จะมีราคาถูกกว่ามาก
แน่นอนว่า ทุกอย่างมีรุ่งเรือง ก็ย่อมมีเสื่อมสลาย
แต่สิ่งที่ เฟซบุ๊ก และ ไอโฟนกำลังครอบครอง ได้เข้าถึงผู้ใช้งานทั่วโลกที่มากอย่างไม่เคยมีมาก่อนในประวัติศาสตร์มนุษย์
ทำให้ ทั้งเฟซบุ๊ก และ Apple จะยังคงเป็นบริษัทที่แข็งแกร่งติดอันดับต้นๆ ของโลกไปอีกสักระยะ
ที่ต่อให้เราแช่งอย่างไร
เฟซบุ๊กก็ไม่เป็น Hi5
และไอโฟนก็ไม่เป็น Nokia สักที..
----------------------
ไม่พลาดวิดีโอสาระน่ารู้จาก ลงทุนแมน 
กดติดตามที่ 
----------------------